VSM sklep I Cp 1928/2009
Sodna praksa višjih sodišč, 2009-10-15

Pritožba ima prav, da je sodišče prve stopnje tožeči stranki neutemeljeno priznalo 123,00 EUR za izvensodni zahtevek. Na podlagi določila prvega odstavka 14. člena Zakona o odvetniški tarifi – ZodvT zajema nagrada celotno storitev odvetnika od prevzema do dokončanja zadeve. Po tar. št. 2100 znaša nagrada za preizkus možnosti uspeha pravnega sredstva, kar pomeni predpravdni zahtevek in nadaljnji predpravdni postopek res nagrado s količnikom 0,5 – 1,0 vendar se nagrada všteje v nagrado za postopek s pravnim sredstvom. Do samostojne nagrade po taf. št. 2100 bi bil odvetnik upravičen v primeru, da bi že s predpravdnim zahtevkom uspel in ne bi vložil tožbe, tako pa je nagrada za tak zahtevek že všteta v nagradi za postopek na prvi stopnji (tar. št. 3100).

Pritožbi se delno ugodi in se izpodbijani sklep spremeni tako, da je tožena stranka dolžna tožeči stranki povrniti namesto 351,48 EUR sedaj 213,70 (dvesto trinajst 70/100) EUR njenih pravdnih stroškov.

V ostalem se pritožba zavrne in se v nespremenjenem obsegu potrdi sklep sodišča prve stopnje.

Tožeča stranka je dolžna toženi stranki povrniti 41,00 EUR njenih pritožbenih stroškov v 15 dneh po izvršbo v primeru zamude pa z zakonskimi zamudnimi obrestmi do plačila.

Tožeča stranka nosi sama svoje stroške za odgovor na pritožbo.

Z izpodbijanim sklepom je sodišče prve stopnje toženi stranki naložilo, da je dolžna tožeči stranki povrniti 351,48 EUR njenih pravdnih stroškov v 15 dneh v primeru zamude z zakonskimi zamudnimi obrestmi.

Tak sklep s pravočasno pritožbo izpodbija tožena stranka. Uveljavlja pritožbena razloga bistvene kršitve določb pravdnega postopka in zmotne uporabe materialnega prava s predlogom, da se dosojeni stroški zmanjšajo za neutemeljeno priznanih 123,00 EUR  za izvensodni zahtevek in 58,58 EUR sodne takse, ker je bila tožnica oproščena plačila sodnih taks.

Tožeča stranka se v odgovoru na pritožbo, ki sicer ni predviden (366. člen Zakona o pravdnem postopku – ZPP) zavzema za potrditev izpodbijanega sklepa.

Pritožba ima prav, da je sodišče prve stopnje tožeči stranki neutemeljeno priznalo 123,00 EUR za izvensodni zahtevek. Na podlagi določila prvega odstavka 14. člena Zakona o odvetniški tarifi – ZodvT zajema nagrada celotno storitev odvetnika od prevzema do dokončanja zadeve. Po tar. št. 2100 znaša nagrada za preizkus možnosti uspeha pravnega sredstva, kar pomeni predpravdni zahtevek in nadaljnji predpravdni postopek res nagrado s količnikom 0,5 – 1,0 vendar se nagrada všteje v nagrado za postopek s pravnim sredstvom. Do samostojne nagrade po taf. št. 2100 bi bil odvetnik upravičen v primeru, da bi že s predpravdnim zahtevkom uspel in ne bi vložil tožbe, tako pa je nagrada za tak zahtevek že všteta v nagradi za postopek na prvi stopnji (tar. št. 3100).

Ni pa utemeljena pritožbena graja, da je sodišče prve stopnje tožeči stranki neutemeljeno priznalo kot stroške sodno takso. Znesek 58,58 EUR ne predstavlja sodne takse temveč 20 % DDV od priznanih odvetniških stroškov. Ta postavka je sedaj ustrezno z znižanjem stroškov po odvetniški tarifi tudi sorazmerno nižja.

Glede na delno utemeljeno pritožbo je pritožbeno sodišče izpodbijani sklep delno spremenilo (3. točka 365. člena ZPP) in stroške, ki jih je dolžna tožeči stranki povrniti tožena stranka ustrezno znižalo, delno pa je neutemeljeno pritožbo zavrnilo in v nespremenjenem obsegu potrdilo sklep sodišča prve stopnje (2. točka 365. člena ZPP).

Tožena stranka je s pritožbo delno uspela glede 74,6 % zato ji mora tožeča stranka povrniti njene pritožbene stroške v enakem odstotku (drugi odstavek 154. in drugi odstavek 165. člena ZPP).

Sodišče je toženi stranki priznalo 50,00 EUR za pritožbeni postopek in 5,00 EUR za poštnino, skupaj torej 55,00 EUR, 74,6 % tega pa znaša 41,00 EUR.

Tožeča stranka z odgovorom na pritožbo ni v ničemer pripomogla k odločitvi pritožbenega sodišča, zato nosi sama svoje stroške za odgovor na pritožbo (155. člen ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.